

חטיבת ביניים "גוונים" קדימה-צורן

רח' הוורדים 38, קדימה-צורן ת.ד. 2914

טל. 09-8912162, 09-8991080, פקס-09-8919803

[gvanimkz1@gmail.com](mailto:gvanimkz1@gmail.com)

‏

‏יום ראשון ל' ניסן תשע"ה, ‏19 אפריל 2015

תקווה ישראלית – אות הנשיא לחינוך לשותפות

"חינוך עברי פירושו הנחלת ערכי היהדות הנצחיים, הלאומיים והאוניברסליים שהורישו לנו נביאי ישראל".

(דוד בן-גוריון)

חטיבת הביניים "גוונים" הוקמה בשנת 2001, והיא בית ספר קהילתי, מקדם מצוינות לימודית וחברתית.

ב"גוונים" לומדים 550 תלמידים תושבי קדימה ביישוב המאוחד קדימה - צורן, ועובדים 50 מורים ו – 9 אנשי צוות חינוכי מנהלי. את בית הספר מזינים שני בתי ספר יסודיים ממלכתיים, וחלק מתלמידיו של בית הספר הממלכתי דתי ביישוב. רוב תלמידינו מגיעים ממשפחות חילוניות אולם חלק לא מבוטל מגיעים ממשפחות שומרות מסורת. הפלורליזם רב ואנו מאמינים בו ובשימורו.

מתוך האמנה הבית ספרית:

אנו שואפים לפתח בתלמידינו תחושת שייכות לעם היהודי, למדינת ישראל ולקהילה המקומית.

אנו מאמינים בחיים על פי ערכי הדמוקרטיה: כבוד האדם, בטחון אישי, שוויון, סובלנות וחופש בחירה.

אנו מאמינים בחיים על פי ערכי המוסר, ההגינות והיושר.

אנו מחנכים את תלמידינו למיצוי יכולות וכישרונות ולשאיפה למצוינות על ידי פיתוח סקרנות ויצירתיות.

האמונה בערכי הדמוקרטיה והרצון לחנך את ילדינו לחיים על פי ערכים אלה הביאו אותנו ליזום תכניות חינוכיות שהפכו לאורח חיים בבית ספרנו. איננו מטיפים לסובלנות ופלורליזם, אנו חיים אותם. בהיותם חלק מהוויית חיים מכילה ומקבלת, חשופים ילדינו לסובלנות בחיי היום יום ולכן הם אנשים מקבלים ופתוחים. הם בני אדם יותר טובים.

תחום עשייה 1 - התכניות בתחום הצוותים החינוכיים

מורים ממגזרים שונים המלמדים בבית הספר ועוברים תהליכי למידה משותפים

בבית ספרנו עובדות חמש מורות ערביות ומורה חרדי אחד.

המורות הערביות עובדות בבית הספר מזה שמונה שנים. שלוש מהן מורות לערבית, אחת מלמדת אנגלית ואחת מתמטיקה.

תחילת העבודה המשותפת הייתה עקב מצוקת כח אדם בהוראת המקצועות ערבית ואנגלית. המורה הראשונה לערבית, סאמיה כרמאווי, נשלחה אלינו על ידי הפיקוח שבדק אם אנו מוכנים לקלוט מורה ערביה.

התוודענו למורה צעירה מאוד, בשנת התמחות, בעלת ידע רב, אסרטיביות לצד אישיות כובשת. היא השתלבה בצוות המורים והייתה לאחת מאתנו, וככזאת נתפסה גם על ידי התלמידים שדומה היה שאינם מבחינים אפילו בתלבושת המסורתית.

כעבור מספר חודשים נקלענו למצוקת גם בתחום הוראת האנגלית. פנינו לסאמיה ובדקנו האם יש לה חברה, מורה לאנגלית, המחפשת עבודה. בזכותה התוודענו לרנא יונס. גם סיפור זה הפך לסיפור אהבה.

בחגים היהודיים הסברנו את מקורות חגינו ובחגים המוסלמיים ביקשנו הסבר על מקורות החגים שלהן. חגגנו יחד נישואי המורות, הולדת ילדים ולהבדיל, גם מקרים של אבל במשפחה.

מאז בכל הזדמנות שהיו חסרים מורים בצוות המורים פנינו לעמותת "מרחבים", הגוף שליווה בנאמנות את המורות בתהליך הקליטה בבית הספר. כך קלטנו מורות נוספות.

היום עובדות בבית הספר גם ארווא מגדלאווי, מנאל קשקוש ונידאא רביע. שלוש מורות ערביות מלמדות ערבית, מורה לאנגלית ומורה למתמטיקה. רנא יונס, המורה לאנגלית, אף מלאה תפקיד של מחנכת כיתה במשך שנה אחת.

המורות הן חלק בלתי נפרד מהצוותים המקצועיים בתחומי הדעת השונים. הן משתתפות גם בפעילויות ובמשימות השונות של צוות המורים כמו השתלמויות, הנחיית עבודות חקר ופעילויות של הפגה וגיבוש.

התלמידים מכירים בשונות ומכבדים אותה. נוצרו מערכות יחסים יפות מאוד בין כל אחת מהמורות לבין תלמידיה בכיתות השונות. פעמים רבות מוצאים התלמידים כתובת למצוקות שהם חווים בקרב המורות הערביות. היו אף אירועים שערנות חינוכית של המורות הביאה להתערבות בבעיות רגשיות שהתעוררו, ומנעה התדרדרות במצבם של תלמידים.

לעיתים העניינים אינם פשוטים כלל, ויש התנגשות בין הערכים הדמוקרטיים לערכים הלאומיים שאנו מנסים לחנך לאורם. או אז הטיפול בנושאים דורש רגישות מיוחדת. כך היה בתקופת מלחמת "צוק איתן":

כל יום נפתח בבית ספרנו ב - "10 דקות ענייני דיומא", דיון בענייני אקטואליה. בתקופת המלחמה למדנו להציג אירועים שונים כך שאנו מראים את הפנים השונים של המצב המורכב. לצד ליווי האירועים והדאגה לשלומם של חיילינו ותושבי הדרום, היינו ערים גם לסבלה של האוכלוסייה האזרחית ברצועת עזה ולקרבנות מקרבה.

העבודה המשותפת של מורים יהודים וערבים בבית ספרנו התפרסמה ברבים באמצעות כתבה בנושא של דפנה ליאל, כתבת החינוך של ערוץ 2, באחד המוספים של עיתון ה Jerusalem Post (ראו כתבה מצורפת) ובתוכנית הבוקר של רזי ברקאי בגלי צה"ל

(ניתן לשמוע את הקלטת הראיון בקישור הבא http//glz.co.il/1363-61320-HE/Galatz.aspx )

בבית הספר עובד גם יאיר איכר, מורה לתנ"ך, חרדי, המחנך כיתה ט'. כחלק מצוות המחנכים של השכבה, הוא שותף בלתי נפרד לישיבות צוות ולכל התוכניות החינוכיות והחברתיות של השכבה, כולל התוכניות בתחום כישורי חיים.

יאיר חבר גם בצוות תנ"ך. הוא מביא לצוות את השקפתו הרואה את התנ"ך בפרשנויות המסורתיות שלו. השקפה זו שונה לגמרי מהשקפתה של שותפתו לצוות הרואה בתנ"ך טקסט תרבותי לצד ובהשוואה לטקסטים מתרבויות שונות. למרות ההבדלים בהשקפות שני המורים, שיתוף הפעולה ביניהם יוצא דופן.

גיוון נקודות המבט והחשיבה הפלורליסטית הביאו את בית הספר לחיבור אמיץ עם לימודי תרבות ישראל, ולייסוד מסורת של קיום בתי מדרש מזה שלוש שנים. בבתי המדרש מתקיימות במות דיון משותפות לתלמידים, מורים, הורים ואורחים, בהן דנים בטקסטים יהודיים, ישראלים וכלליים סביב דילמות שונות.

* שכבת כיתות ז' מקיימת בית מדרש סביב נושא "השבת" ומשמעותה הדתית חברתית.
* שכבת כיתות ח' מקיימת בית מדרש בערב פסח בנושא "והגדת לבנך" הבודק מה אנו מעבירים לילדינו לדורות הבאים בעידן שלח פלורליזם דתי.
* שכבת כיתות ט' מקיימת בית מדרש בשבוע האזכרה לראש הממשלה שנרצח יצחק רבין ז"ל סביב נושא תרבות המחלוקת והאלימות כגבול לחופש הדיבור, כפי שיפורט בהמשך.

המורים לתנ"ך, שותפים להובלת בתי המדרש, כל אחד על פי הגוון המיוחד לו. (ראו את הטקסטים המצורפים)

****תחום עשייה 3 – חינוך לסובלנות ומניעת גזענות ואלימות בתכניות לימודים****

בית מדרש בנושא תרבות המחלוקת בשבוע האזכרה ליצחק רבין ז"ל

כחלק משיעורי החינוך ושיעורי האזרחות בשכבת כיתות ט', הקדשנו, מאז ראשית קיומו של בית הספר, לפני חמש עשרה שנים, את שבוע האזכרה לראש הממשלה שנרצח, יצחק רבין ז"ל, לדיונים בנושא ההסתה כגבול לחופש הביטוי בחברה דמוקרטית.

תכנית הלימודים המיועדת לתלמידי שש הכיתות בשכבת ט', כוללת חומר רקע היסטורי על זכויות האדם הטבעיות בכלל, הזכות לחירות בפרט, החירויות הקיימות, והחשובה שבהן, חירות הביטוי, וגבולותיהן. כמאמרו של נשיא בית המשפט העליון אהרון ברק:

" על כל משטר נאור החובה להגביל צורות שונות של ביטוי. אימרתו של וולטיר, איני מסכים לדעתך, אך אגן בחיי על זכותך להביע אותה, אינה מדוייקת. איני חייב להגן בחיי על זכותך לומר דברים שיביאו למותי. דמוקרטיה אינה חייבת לאבד עצמה לדעת כדי להוכיח את חיותה" (חופש הביטוי ומגבלותיו, מאת אהרון ברק)

התכנית עוסקת גם בחובתו של העם היהודי, כעם שידע רצח על רקע גזענות בתקופת השואה, להכיל דעות שונות ולא לפסול אדם ולפגוע בו על רקע דעה שונה. מתוקף זה אין לפסול את כל הציבור הדתי, רק בשל העובדה שיגאל עמיר הינו חובש כיפה, וכי הוא קיבל את ההכשר למעשהו הנפשע מרבנים מסוימים. אין להביא לקרע בעם.

בסוף שבוע הלמידה מתקיים דיון בנושא תרבות המחלוקת.

מן הסיבות שפירטנו נבחרה המתכונת של "בית מדרש" בשלוש השנים האחרונות לדיון בנושא. "בית המדרש", בימת דיון שמקורה בעולם היהודי, הפכה להיות נחלתם של כל באי בית הספר, חילוניים ברובם, אך גם מסורתיים ודתיים לא מעטים. בבית המדרש מתקיים דיון בטקסטים יהודיים, ישראלים וכלליים בנושא גבולות חופש הביטוי. (ראו דף מקורות בקובץ המצורף.)

את הדיון מובילים מחנכי הכיתות הבאים מכל תחומי הדעת, החל ממתמטיקה, עבור בחינוך גופני וכלה בהיסטוריה או מדעים. להם שותפים המורים לתנ"ך הבאים ממגוון השקפות עולם (כפי שציינו למעלה). דף המקורות נבנה במשותף וכולם יושבים ולומדים אותם, כדי להנחות דיון פורה ולעיתים מאוד סוער, לו שותפים גם תלמידים, הוריהם ודמויות בקהילה.

המוכר אינו אחר - כתיבת עבודות חקר בתחום "מגזרים בחברה הישראלית"

בית ספרנו הוא בית ספר קהילתי. ככזה, אחת ממטרותיו היא היכרות עם הקהילה על מעגליה השונים, המשפחתי, המקומי והלאומי, ותרומה לחלשים בתוכה.

ההיכרות עם הקהילה המקומית והלאומית נוצרת בזמן כתיבת עבודות חקר בנושאים חברתיים שונים (ראו קבצים של הנחיית עבודות חקר בקובץ המצורף) כמו:

* שוויון ומניעת גזענות בחברה הישראלית – הנושא הנחקר השנה, תשע"ה.
* סטריאוטיפים בחברה הישראלית – נושא שנחקר בתשע"ד.
* 60 לישראל, מגזרים בחברה הישראלית – נושא שנחקר בתשס"ט.
* קדימה – צורן - האיחוד – נושא שנחקר בתשס"ה.

כותבי העבודות הם תלמידי שש הכיתות בשכבת ח'.

התהליך מתחיל בלימוד בכיתות של הנושא הנבחר בשיעורי חינוך (ראו קובץ מצורף "יחידת לימוד לקראת כתיבת עבודות חקר"). התלמידים מתחלקים לצוותי מחקר, מקבלים מנחה מצוות המורים (כולו, מכל תחומי הדעת), ממקדים את הנושא, בוחרים את המשתנים אותם הם רוצים לבדוק, בודקים רקע ספרותי, ומבצעים מחקר שאוכלוסייתו היא תושבי היישוב.

כך הם לומדים להכיר את עמדותיהם של תושבי היישוב שהם חלק ממנו. בדרך זו הם גם לומדים לראות את היישוב כמיקרו אקלים של החברה הישראלית.

התהליך כולו אורך כשלושה חודשים והוא מתקיים בשעות שאחרי יום הלימודים.

המחקרים הנכתבים הינם ברמה גבוהה ומניבים תוצאות משמעותיות. דוגמאות לנושאים שנחקרו:

בשנת איחוד היישובים קדימה וצורן, ניבאו התלמידים קשיים באיחוד על רקע פערי השקפות בין תושבי שני היישובים. בתום עשר שנות איחוד, המציאות היום – יומית הוכיחה שהמחקר אומת.

היום בודקים תלמידים את סיכויי ההצלחה של שילוב מורים ערבים בבתי ספר יהודיים, את קליטת העלייה מאתיופיה בהשוואה לעלייה מצרפת, את המשותף והשונה במעמדן של נשים חרדיות ונשים ערביות מוסלמיות, ועוד כהנה וכהנה נושאים מרתקים.

משתם המחקר, ותוצאותיו מפורסמות בכנס שכבתי – קהילתי, התלמידים לומדים על החברה הישראלית ועל עמדות התושבים המקומיים. הם יוצאים לפעולה מעשית של תרומה לקהילה אותה למדו.

גזענות מביאה שואה - תקופת לימוד מיוחדת – "משואה לתקומה"

נושא הנחלת זכר השואה לתלמידינו היה והינו מהנושאים החשובים ביותר בבית ספרנו.

אנו מאמינים ששואת העם היהודי התקיימה בשל היותו חסר בית לאומי, מקום משלו, בו יוכל לחיות כריבון, על פי אמונתו, וערכיו. לפיכך, שומה עלינו לחנך את ילדינו לחיים בביתם הלאומי ולתרומה לו.

אנו מאמינים ששואת העם היהודי התרחשה, כשאדם ראה עצמו מורם מעם ואז אבד צלם אנוש. לפיכך, שומה עלינו לחנך את ילדינו לראות בכל אחד אדם הזכאי לכל הזכויות הטבעיות והחברתיות ,ללא הבדל דת, מין ולאום.

מאז שנוסדנו, אנו מקיימים תקופת לימוד בת כשלושה שבועות הנקראת "משואה לתקומה" לכל תלמידי בית הספר.

התקופה נפתחת בפעילות לימודית במוזיאונים להנצחת השואה (בית טרזין לשכבת כיתות ז', היכל יהדות ווהלין לשכבת כיתות ח' ו"יד ושם" לשכבת כיתות ט'.) בתום הפעילות המוזיאלית, ממשיכים התלמידים ללכת בעקבות לוחמים ובוני הארץ, אם ברכס השיירות או בבית העלמין הצבאי וחלקת גדולי האומה בהר הרצל ועוד אתרים....

לאחר מכן מתחילה תקופת לימוד באמצעות שלוש תערוכות צילומים מבית היוצר של "יד ושם", המוצבות בבית הספר:

* תערוכה הסוקרת את השואה מתקופת עלית הנאציזם ב – 1933 ועד עליית שורדי השואה לארץ באניות המעפילים.
* תערוכה הסוקרת את החיים בגטאות.
* תערוכה הסוקרת את שובם של הניצולים לחיים.

יחידות הלימוד המלוות תערוכות אלה נבנו על ידי צוות בית הספר בראשותה של הרכזת הפדגוגית והן מבוססות על מידע היסטורי, קטעי עדויות וספרי עדות שכתבו הניצולים. (ראו יחידת לימוד לדוגמא בקובץ המצורף.)

תלמידי ט' כותבים במסגרת לימודי הספרות "יומן מסע קורא" של ספרי קריאה בנושא השואה.

ביום השואה מתקיים בבית הספר טקס מרגש, ובשיעורי החינוך המתקיימים ביום זה, נידונות דילמות מוסריות ערכיות. ביום זה מגיעים גם קרובי משפחה של תלמידינו ששרדו את השואה למתן עדויות מרגשות.

השנה, אחרי שנים רבות של עבודה משותפת, נבחרנו על ידי מוזיאון בית טרזין להתארח בתערוכתה של האמנית הדרוזית וציירת השואה, מדלית אל כרמל, בותיינה חלבי. בותיינה אומצה על ידי המוזיאון, שמצא בתלמידינו פתיחות, בגרות ותודעה ערכית-מוסרית מספקת לבקור בתערוכה כזאת. האמנית הסבירה לתלמידים מה מניע אותה לצייר שואה ואיך ציורי השואה יכולים להוות גשר בין תרבויות.

אנו מאמינים שילדינו סופגים את תודעת השואה ואת משמעויותיה הערכיות והמוסריות, דבר שיעשה אותם לאנשים ואזרחים טובים יותר.

****תחום עשייה 4 - פרויקטים/מיזמים מיוחדים****

תרומה לנזקקים בחברה

לאחר שלמדו וחקרו את הקהילה המקומית והלאומית שהם חלק ממנה בכיתה ח', נקראים תלמידינו לתרום לחברה בכיתה ט'.

מאז נוסדנו, עוד קודם היוולד המושג "תעודת בגרות חברתית", בוודאי בחטיבת הביניים, תרמו ותורמים תלמידי שש כיתות ט' מזמנם ומרצם לחברה. הם תורמים ששים שעות בשנה, שעתיים בכל שבוע.

את התכנית פותחת יחידת לימוד המדגישה את חשיבות הנתינה למקבל ולנותן. גם יחידת לימוד זו מבוססת קטעי מקור יהודיים, ישראלים וכלליים. (ראו קובץ מצורף).

וכך, ניתן לראות את ילדינו מסיימים יום לימודים, ורצים לסייע לילדים ממשפחות המטופלות על ידי שירותי הרווחה במועדוניות ובצהרונים.

הם חונכים ילדים הזקוקים לאח / אחות בוגרים, באין יכולת להוריהם להיות שם עבורם. כ"מלאכי יום הולדת", הם חוגגים ימי הולדת לילדים שאין מי שיחגוג להם.

הם מסייעים לילדים מיוחדים להשתלב בחוגים כמו שאר הילדים.

עד השנה עזרו גם לילדים מיוחדים בחוות רכיבה טיפולית.

עשייה זו של תלמידי השכבה הבוגרת מקרינה על הצעירים יותר ולאורה הם הולכים. תלמידי שכבת כיתות ח' הוציאו לפועל מספר מיזמים של תרומה לקהילה כמו אימוץ ילדי גן הנמצאים על רצף האוטיזם בשנה שעברה, איסוף תרומות למען ילדים חולים, ועוד הלב פתוח והזרוע נטויה.

"ויש הנותנים את כל המעט אשר להם, הם המאמינים בחיים, הם מלח הארץ וטנאם מלא תמיד." (ג'ובראן חליל ג'ובראן)