**מסע במנהרת הזמן**

בשיעורים הבאים תעברו מסע בזמן בעקבות יונה שטיינר שנולד בעיירה חקלאית בדרום פולין בשנת 1926.

**בשנת 1939 בהיותו בן 13 חייו השתנו** .

**כיצד? למה? איך? מדוע? – את זה תחקרו ותבדקו בדפי הזכרון שלפניכם.**

א. ילדותו של יונה :

*"נולדתי בגרומניק, עיירה חקלאית קטנה בדרום מזרח פולין, במחוז טרנוב, במיטתה של אמי. בימים ההם נולדנו כולנו בבית. [...] גרנו בבית-חוה גדול ונוח מחופה בגג רעפים אדומים שבנה אבי במרחק של קילומטרים אחדים מהעיירה. זה היה בית מוצק, בנוי מעץ גס, ובו שני חדרי שינה וחדר מגורים גדול שהיה גם מטבח. [...] בחודשי החורף הארוכים חימם אותנו תנור שחור ומפויח, מצופה באריחי חרסינה כחולים, לצד ספלים גדולים של חלב חם. [...] אני זוכר שבילדותי, בעודי שוכב מכורבל לפני התנור, נהגתי לספור את הפרחים והציפורים שצוירו בעבודת יד על האריחים. לאחר מכן הייתי מסתובב ומתבונן בפתיתי השלג החולפים על פני החלון [...] מעבר לאותו חלון, בקצה השדה, צמח לו יער עבות ובו עצי אורן גבוהים – מקום טוב להסתתר בו כשאתה ילד קטן האמור לעזור לאביך לערום את החציר, או לשבת על שרפרף עץ קשה בבית הספר."*[[3]](http://www.yadvashem.org/yv/he/education/lesson_plans/dove.asp" \l "03)

*פעם היינו משפחה גדולה. אחי הבכורים, תאומים בשם וילי ורודי, נולדו ב-1922. פולדק נולד ב-1924, ואני, יונה,האחרון, נולדתי במאי 1926. [...] חיינו בבית היו חיים מאושרים. איני זוכר אם סבלנו ממחסור כלשהו, כלומר, איני יודע אם היינו אמידים או לא. תמיד היה שפע של מזון על השולחן ותמיד לבשנו בגדים נקיים וחמים."*[[4]](http://www.yadvashem.org/yv/he/education/lesson_plans/dove.asp" \l "04)  
*"עד ליום הולדתי השביעי, מועד שהפך אותי למועמד רשמי לבית הספר, ביליתי את הימים במשחקים בשדות, או שהצטרפתי אל אבי כשסייר בחווה."*[[5]](http://www.yadvashem.org/yv/he/education/lesson_plans/dove.asp" \l "05)

*אמי רחל הייתה בת למשפחת צימרמן מגריבוב, עיירה קטנה ששכנה דרומית לגרומניק. היא הייתה יפהפייה, בעלת שיער שחור כעורב, שהיה מושא לקנאה בכל האזור. [...] כשאני מסתכל 40 שנה לאחור, אני עדיין יכול לראות את עיניה. זה הדבר שאני זוכר יותר מכל – האיכות הכחולה שלהן הייתה מסוגלת לחמם אותך, להגן עליך. עיני אם. אמי הייתה בת שלושים וחמש כאשר נולדתי ובת ארבעים ושמונה כאשר נרצחה. אבל בליבי תישאר תמיד כפי שאני זוכר אותה: צעירה, חזקה ויפה. למרבה הצער מעולם לא הכרתי הכרות של ממש את משפחתה של אמי, [...] אבל משפחתו של אבי , בני שבט שטיינר הגדול, חיו במחוז שלנו או בסביבתו, והקשרים המשפחתיים עמם היו הדוקים וקרובים. בכל שבת שהינו במחיצת דודנים רבים. דודים ודודות, דודנים ודודניות, [...] גם לכל אחד מתשעת ילדיו של סבא אהרון היה מספר ילדים דומה. [...] קשה להאמין שממשפחה גדולה כל כך באירופה שרדנו רק שניים."*[[6]](http://www.yadvashem.org/yv/he/education/lesson_plans/dove.asp" \l "06)  
*"כפי שאת רואה, לפני עליית הנאצים לשלטון עברה עליי ילדות נעימה. לא פולין הייתה הגורם לכך, אלא ביתנו. תביני – היינו ארבעה בנים בחווה ענקית. מה יכול להיות יותר טוב מזה? היינו משחקים יחד בשדות, ביערות, במתבן, ברפת, שוהים עם הפועלים בשדות. כמובן שמעת לעת הרבצנו זה לזה, בייחוד בלילה, שכן נאלצנו לישון באותה המיטה. אז היינו רבים כהוגן. נוצות הכריות היו מתעופפות, ומדי לילה נעשו הכריות דקות יותר."*[[7]](http://www.yadvashem.org/yv/he/education/lesson_plans/dove.asp" \l "07)

**נקודות להתייחסותכם :**

**1) "פעם היינו משפחה גדולה" – כיצד מתאר יונה את ילדותו , את ביתו ואת משפחתו?**

**2) כיצד אתם מתרשמים מחייו של יונה בילדותו? האם אתם מזהים נקודות דמיון לחיי הילדים היום? (הסבירו דבריכם).**

ב. שנות המלחמה :

"*בספטמבר 1939 הכריזה גרמניה מלחמה על פולין ובתוך שבועיים כבשה אותה. למדתי אז בבית הספר העממי הפולני, ובדיוק התחלתי ללמוד בכיתה ו'. נאלצתי ללכת לבית הספר ברגל משום שהגרמנים החרימו את הסוסים ואת הבקר שלנו, כמעט את הכל. אבי עדיין החזיק מעמד. הוא האמין שהמצב הוא זמני בלבד, וניסה להסתדר ללא הסוסים וללא הבקר. ואז, יום אחד, בשעות אחר-הצהריים, הם לקחו אותי " .*

**נקודה להתייחסות :**

**כשקראתם את הקטע על תחילת המלחמה , מה היה הדבר שקומם אתכם במיוחד? מדוע?**

"*אני חושב שזה היה בשלהי הסתיו, משום שכבר הייתה צינה באוויר. מרבית העלים כבר נשרו מהעצים והשאירו גזעים ערומים ושחורים אל מול שמים אפורים ומעוננים.*  
*כך התחיל חלום הבלהות.*  
*כמו בכל יום, כשהסתיימו הלימודים בבית הספר בשעות הצהריים, חציתי את העיירה בדרכי לגשר שעבר מעל הנהר. [...] כאשר עליתי על הגשר, הצביע עליי בעצבנות אדם שעמד בצד הכביש. זיהיתי אותו, הוא היה סוחר מקומי שעשה עסקים עם אבי. [...] הכל קרה מהר כל-כך. הגרמנים הרימו את נישקם ופקדו עליי לעלות לחלק האחורי של המשאית"."*[[10]](http://www.yadvashem.org/yv/he/education/lesson_plans/dove.asp" \l "10)

*מדוע לא ברחתי? מדוע לא נלחמתי? מה יכול ילד בן שלוש-עשרה לעשות נגד יחידת חיילי ס"ס המחזיקים מקלעים? מה הבנתי אז? באותם ימים חשבתי שהמצב אינו חמור. שמעתי שהפולנים נשלחים לעזור לגרמנים במאמץ המלחמתי. אולי גילי הצעיר, אולי הבורות שלי, מנעו ממני לחוש פחד, ואולי, בראיה לאחור, זה הדבר שגם החזיק אותי בחיים. [...] מכל מקום, לא חשבתי שאנחנו נוסעים רחוק. חשבתי שאנחנו נוסעים לימים ספורים בלבד. הדאיג אותי רק שהוריי לא יֵדעו לאן נסעתי. [...] לאחר נסיעה של כחמש שעות, עמוק לתוך הלילה, הגענו סוף-סוף לבסיס של הצבא הפולני. עכשיו כבר התחלתי להבין שזה לא יהיה בדיוק כמו שחשבתי. חלה תפנית בחשיבתי: תהיתי מה יעלה בגורלנו. לא פחדתי. רק דאגתי כיצד יֵדעו הוריי היכן אני נמצא. לא רציתי שאמי תדאג לי.*  
*כשהגענו למחנה, פקדו עלינו החיילים לרדת מהמשאית במהירות כזו, עד שהשארתי את תיק בית-הספר מאחור.."*[[11]](http://www.yadvashem.org/yv/he/education/lesson_plans/dove.asp" \l "11)

**נקודות להתייחסות :**

**"כך התחיל חלום הבלהות" – שוחחו בקבוצה על התרשמותכם מהטקסט**

**שקראתם וכתבו , מהו חלום הבלהות עליו מדבר יונה.**

*\*"הייתי כלוא בפוסטקוב*[[12]](http://www.yadvashem.org/yv/he/education/lesson_plans/dove.asp" \l "12) *ארבעה חודשים. בדרך כלשהי שרדתי.*   
*[...] בכל ארבעת החודשים ששהיתי במחנה לא התרחצנו ולו פעם אחת. המזון שקיבלנו הלך והצטמצם עד שהפך לכוס מים חמים עם קצת צבע בבוקר, וכיכר לחם אחת שחולקה בין עשרים איש.*  
*בכל אותם ימים הילד בן השלוש-עשרה שצעד בסך לשדות, חפר תעלות, פרק פחם, הביט במתים המובלים משם, נזהר ממלקות, אותו ילד לא הייתי אני. הנער המאושר והעליז מהחווה הנוחה והבטוחה בגרומניק אבד, ובמקומו גדלה וצמחה נפש ריקה שנעה ושרדה כמו מכונה."*

*\*"ואז קרה משהו מעניין: החלטתי שאני אינני עוד אני. אני ילד אחר. כי איך אוכל להתקיים בלי להרגיש את מגע ידו של אבא? או בלי לקבל נשיקה וחיבוק מאמא? אז הילד האחר, שנקרא בצרפתית הובר, שיחק במשחקים, נהנה מהשמש, ואכל לשובע. [...] אני המשכתי להתגעגע בסתר לאמא ואבא: הובר הבין היטב שאין השעה מתאימה לגעגועים, שכן הדבר החשוב ביותר כעת הוא – לא להיתפס."*



*" \*אחד הגברים בצריף, אסיר גרמני פלילי כבן ארבעים וחמש [...], ניגש אליי. התיידדנו בעת שניקינו יחד את הצריף. לאדם חדש במחנה היו תמיד חדשות לספר, עדכונים על מה שקורה בחוץ. וכך, בעת שדיברנו, התחלנו בהדרגה לבטוח זה בזה."הבט", אמר לי. "אתה עדיין נער צעיר. אני אדם מבוגר. אם אתה רוצה לשרוד בעולם בגיהינום הזה, עליך לזכור שני דברים. ראשית, אל תשתה את המים במחנה הזה. לא חשוב כמה אתה צמא, לא חשוב כמה אתה נואש. אל תשתה את המים לעולם, אלא אם כן הורתחו. שנית, כשאתה מקבל אוכל, אכול מיד כל פרוסה, כל פירור. [...] אל תשמור דבר ליום המחר."*

*\* "אני חייב להסביר לך כיצד הכל נראה, כדי שתנסי לראות, להריח. דמייני לעצמך שלאורך הצריף היו שלוש קומות של דרגשים. קומה מעל קומה, דרגש נושק לדרגש, כמו ערמה של קלפים עשויים עץ, עץ גס, לוחות גסים ששימשו למיטה ל-12 גברים שיכלו לשכב בה רק באלכסון. לא היו לא מזרונים, לא שמיכות, רק אותם בגדים שקיבלנו ביום הראשון. [...] בתי שימוש לא היו קיימים. [...] זכרי, הייתי קרוב ליום הולדתי החמש-עשרה. ילד מבוגר. רק דבר אחד ידעתי. שעל מנת לשרוד אני חייב לעבוד. חמש שנים עבדתי כל יום, 24 שעות של אכזריות מעוותת. אם מתת – אורכו של היום היה 24 שעות. אם שרדת – זה היה כמו שנה. הפכתי לזקן בגיל ארבע-עשרה, חמש-עשרה."* 

*\* "בעת המפקד בבוקר שלמחרת תחקרו אותנו החיילים על המקצוע שלנו, ומצאתי את עצמי משקר, בקלות יחסית, כשאמרתי שאני חרט פלדה. שמעתי שהם זקוקים למפעילים במפעל הנקלוורקה (Hankelwerke), שהחרימו הגרמנים מהפולנים לצורכי המאמץ המלחמתי שלהם. את המקצוע שלי למדתי במפעל הזה: איך להשתמש במחרטה, לחתוך פלדה, להתיך מתכת ולתקן חלקי מנוע. זה כל מה שאני יודע עד עצם היום הזה. הביטי באצבעות שלי. אני מנסה בכל ערב אחרי העבודה לנקות את שמן הסיכה שמתחת לציפורניי, אך עד עצם היום הזה נשארתי מכונאי פשוט. פול אחי הוא חייט. שנינו למדנו את המקצוע שלנו מהגרמנים. פול, בשעה שגזר את בגדי מחנה הריכוז המפוספסים, ואני, כשחרטתי פלדה להרכבת מטוסי המסרשמיט."*

*\* "תשעה חודשים הייתי כלוא במחנה פלוסנבירג* [[19]](http://www.yadvashem.org/yv/he/education/lesson_plans/dove.asp" \l "19) *בעבודה על מטוסי המסרשמיט. חיבלנו במטוסים בכל הזדמנות שנקרתה בדרכנו. כשיכולתי הייתי שובר משהו במנוע, כדי שיתפרק לחלקים בשעה שהמטוס כבר יהיה באוויר. חיבלנו במטוסים הללו בכל הזדמנות. אבל זה היה מסוכן. אם תפסו אותך, תלו אותך."*

*\* "מאוטהאוזן היה גיהינום. [...] באחד מימי ראשון עבדתי במחצבה של מאוטהאוזן, המחצבה הידועה לשמצה, וסחבתי סלעים כבדים במעלה המדרגות, עד לפסגה. חשתי כמו היו שם לפחות אלפיים מדרגות לטפס. [...] בשעה שעליתי במדרגות, אחת ממשימות הטיפוס האכזריות ביותר, פגשתי נער שנראה כאילו הוא מכיר אותי. לא הכרתי אותו. הלכנו יחד, והוא שאל אותי: "אתה יודע שאחיך רודי הגיע זה עתה לגוזןІІ*[[22]](http://www.yadvashem.org/yv/he/education/lesson_plans/dove.asp" \l "22) *? אם אתה רוצה לראות אותו כדאי שתזדרז, משום שיש לו דלקת ביד ואיני יודע כמה זמן נותר לו לחיות." החדשות הממו אותי. אחי הבכור, רודי!"*

**נקודות להתייחסות :**

**1) התייחסו לפנים השונים של המושג "הישרדות" במחנה , (הישרדות הרגשית ונפשית והישרדות פיזית) , ותארו את הקושי העצום של יונה לשרוד במחנה.**

**2) יונה מספר כי בשלב מסוים כשהיה ילד שחווה את מוראות המחנה הוא לא היה הוא , במקומו " צמחה נפש ריקה שנעה ושרדה כמו מכונה".**

**שוחחו ביניכם על משמעות הנפש הריקה שצמחה בעקבות המוראות במחנה , וכתבו מכתב קצר ליונה שבו תתייחסו לקושי הישרדותי זה.**

ג. שחרור :

*"שלושה שבועות לפני תום המלחמה כבר שמענו את קול היריות והמפציצים של בעלות הברית. אחת הפצצות נפלה והרסה את מטבח הס"ס. [...] דמנו הוקז בשבועיים האחרונים של המלחמה. לא חילקו לנו מזון ועבדנו ללא הפסק מסביב לשעון. [...] ידענו שהכל יסתיים, אבל כוח ההישרדות שלנו הלך ונחלש עקב הרעב. אלפים מתו באותם השבועות האחרונים. החירות שלנו היתה קרובה כל-כך, אבל לא הצלחנו להחזיק מעמד."*



*"כל הלילה נשארנו ערים מרוב התרגשות. בשעה שבית הסוהר שלנו (מחנה הריכוז מאוטהאוזן) נשרף סביבנו עד היסוד, ישבנו בחוץ ודיברנו, תכננו ותהינו איך נצא, ולאן נלך. במובן מסוים אני חושב שהרגשנו כמו יתומים, ילדים.*

*"יום אחד, אחר הצהרים, ראיתי חייל עם מגן דוד מוטבע על הכותפת. הייתי המום. התבוננתי בו מקרוב וקראתי את המילים "הבריגדה היהודית" המקיפות את סמל המגן דוד. לא יכולתי להאמין כי קיים יהודי עלי אדמות, חי ונושם, שהוא חייל ולא אסיר. עקבתי אחריו בחוצות העיר. לא יכולתי להסיר את עיני ממנו. לבסוף, אחרי שהתיישב ליד פסל בכיכר העיר, ניגשתי אליו. כשהייתי קרוב עוד יותר ראיתי את המילה "פלשתינה" רקומה על התג.*  
*"אתה מפלשתינה?" שאלתי אותו בגרמנית.*  
*"אתה יהודי?" שאל ביידיש.*  
*"כן", עניתי.*  
*"מה אתה עושה בזלצבורג? אתה צריך לנסוע לפלשתינה", אמר.*  
*[...] לא ידעתי הרבה על פלשתינה. רק ראיתי שהנה עומד לפני חייל בריא וחופשי העונד מגן דוד, יהודי מפלשתינה. גם אני רציתי להיות שם."*

*"לא מצאתי יהודים מפלשתינה ברומא. כבר שכחתי את אותה הפגישה בזלצבורג. רציתי רק לבלות. ידעתי שהוריי ואחיי מתו, רודי במאוטהאוזן ווילי בפלוסנברג ב-1944. אדם שפגשתי במאוטהאוזן סיפר לי ששמע שהגרמנים הגיעו לחווה שלנו זמן קצר לאחר שנעצרתי. [...] לא נותר לי איש, ולכן לא חשבתי בכלל לחפש בני משפחה. אותו חלק שבי – אותו נער צעיר מהחווה בפולין, בן למשפחה גדולה בגרומניק – מת כבר לפני שנים. הייתי לבד."*



*"יום אחד, בשעות אחר הצהרים, קרא לי ברמקול קצין אמריקני שהייתי מיודד עמו.*  
*"יש לך קרוב משפחה בשם סולומון שטיינר בניו ג'רסי?" שאל ברגע שנכנסתי למשרדו. "כן", אמרתי, מבלי לדעת אם יש לי קרוב כזה או לא, ומבלי לדעת אפילו היכן נמצאת ניו ג'רסי. זה נשמע כמו הדבר הנכון לומר. [...] מהיום הראשון שנפגשנו ריחם עליי אותו הקצין. הוא רצה מאוד לעזור לי למצוא משפחה. "אשלח מברק ואוודא את קרבת המשפחה. בתוך 24 שעות תהיה לנו תשובה."*  
*אני בטוח שהפגנתי אדישות, משום שאחרי חמש שנים במחנות באמת לא יכולתי לזכור הרבה פרטים על המשפחה של אבי, שלא לדבר על איזה דוד זקן, אחד מהאחים הרבים של אבי, שעזב את פולין ונסע לאמריקה כשעוד הייתי ילד. אפילו לא זכרתי שפעם הייתי ילד."*

*"רגינה זינגר באה מעיירה קטנה באוקראינה והצליחה לשרוד את שנות המלחמה במסווה של נערה פולניה-קתולית כפרית. [...] אך הסיפור של רבקה הוא סיפור אחר. את חייבת לדבר איתה והיא תספר לך איך שרדה בשעה שכל יתר בני משפחתה נרצחו. את רואה – זאת הסיבה שהתחברנו מיד. כולנו איבדנו משפחה. כולנו רצינו משפחה."*

*"החלטנו, רבקה ואני, שהגיע הזמן לעשות את דרכנו לארץ ישראל. תחילה נסענו לבלגיה, ושם קיבלה רבקה אשרת כניסה לארץ-ישראל. היה לה דרכון גרמני, ועל כן הייתה אזרחית של מדינה כלשהי. אך רובנו היינו אנשים ללא מדינה."*  
*"רבקה ואני היינו נשואים שבוע בלבד כאשר נפרדו דרכינו. היא הפליגה לארץ-ישראל על ספינה שיצאה ממרסֵי. אני ושבעת חבריי יצאנו לאיטליה. [...] ההגנה הקימה רשת של יהודים ארצישראליים שתפקידם היה לעזור לפליטים להגיע לארץ. תפקידנו היה להגיע לנמל מסוים באיטליה ולמצוא את הספינה של עלייה ב'."*



*"כאשר התקרבנו לחופי ארץ-ישראל פתחו הבריטים באש. הם עלו על הספינה ושלחו את אלה בינינו שלא שחו לחוף למחנה מעצר בריטי בקפריסין."*  
*"שוב נתפסתי. שוב הייתי אסיר. הרגשתי שאט נפש כשראיתי שוב מחנה, שוב מחנה גדוש ביהודים אומללים וחולים. אבל אי אפשר להשוות את מחנות המעצר הבריטיים למחנות הריכוז של הגרמנים. [...] בימים הראשונים התחושה הייתה מוזרה מאוד. מה זה?! מהן גדרות התיל האלה? קשה היה לי לתפוס ששוב אני אסיר."*

*"התמזל מזלנו וחלפה לידינו ספינה תורכית. [...] הם העלו אותנו אל הסיפון והביאו אותנו לחופי ארץ ישראל בקרבת הרצליה. [...] אל תשאלי אותי איך הרגשתי. נמלטנו מהמקום ברגע שרגלינו דרכו על הקרקע. כל מקום היה טוב בשבילנו. היינו בבית בארץ ישראל – ביתם של היהודים."*



**נקודות להתייחסות :**

**1) ההחלטה לנסוע לארץ ישראל : מה , לדעתכם , מביא את יונה לקבל החלטה זו ? מדוע דווקא ישראל?**

**2)סיפורו של יונה שטיינר נכתב בספר שנקרא " יונה על חוט תיל " , לפי דעתכם, מדוע נקרא כך הספר?**

**לסיכום :**

הסיפור של הנער יונה שטיינר פורש את רצף האירועים באופן המלמד על החיבור ועל ההמשכיות בין שם לכאן , בין העבר להווה .

סיפורו מלמד כי אותם האנשים שחוו " שם " את אימי השואה הם אלה אשר חיים בינינו כיום , ואשר לקחו ולוקחים חלק פעיל בעשייה ובהוויה של מדינת ישראל.

**משימה :**

נבחרתם להעניק ליונה את אות ההערכה על סיפור הישרדותו ועל השתקמותו בארץ .

כתבו מכתב מלווה לאות זה , המביע את מחשבותיכם והרגשתכם בעקבות המסע שעברתם יחד איתו.