
**תרבות המחלוקת במקורות ישראל והעמים**

מחלוקת שהיא **לשם שמים** סופה להתקיים,

**ושאינה לשם שמים** - אין סופה להתקיים.

איזוהי מחלוקת לשם שמים? זו מחלוקת הלל ושמאי.

ושאינה לשם שמים? זו מחלוקת קורח וכל עדתו **(אבות פה, משנה יז).**



מחלוקת **לשם שמים** תכליתה - בירור האמת, ואילו **מחלוקת שאינה לשם שמים** - תכליתה - בקשת הכבוד והשררה

**(ר' עובדיה מברטנורא).**

**הלל ושמאי קבלו מהם. הלל אומר, הווי מתלמידיו של אהרון, אוהב שלום ורודף שלום, אוהב את הבריות ומקרבן לתורה (פרק א, משנה יב)**

פירוש רבנו עובדיה מברטנורא:

**הווי מתלמידיו של אהרן, אוהב שלום ורודף שלום**- פירשו באבות דר' נתן - כיצד היה אהרון אוהב שלום? כשהיה רואה שני בני אדם מתקוטטים, היה הולך לכל אחד מהם שלא מדעת חברו, ואומר לו, ראה חברך איך הוא מתחרט ומכה את עצמו על שחטא לך, והוא אומר לי שאבוא אליך שתמחול לו, ומתוך כך, כשהיו פוגעים זה בזה היו מנשקים זה את זה.

עליי, אין יריבי חולקים כלל. הם חולקים רק על הדמות שהם ציירו לעצמם ממני ועל איש כזה ראוי אכן לחלוק.

**רבי נחמן מברסלב**

ואף-על-פי שנחלקו שמאי ובית הלל ואע"פ שאלו אוסרים ואלו מתירים, אלו פוסלים ואלו מכשירים, אלו מטמאים ואלו מטהרים – לא נמנעו בית שמאי מלישא נשים מבית הלל ולא בית הלל מלישא נשים מבית שמאי וכל הטהרות והטומאות שהיו אלו מטהרין ואלו מטמאים - לא נמנעו להיות עושים טהרות אלו על גב אלו. ללמדך שחיבה ורעות נוהגים זה בזה, כדי לקיים מה שנאמר (זכריה ח, יט) "האמת והשלום אהבו"

**(תלמוד בבלי מסכת יבמות יד, עב).**

**מתוך מסכת עירובין, דף י"ג, עמ' ב'**

שלוש שנים נחלקו בית שמאי ובית הלל. הללו אומרים הלכה כמותינו, והללו אומרים הלכה כמותינו. יצאה [בת קול](http://he.wikipedia.org/wiki/%D7%91%D7%AA_%D7%A7%D7%95%D7%9C) ואמרה: אלו ואלו דברי אלוהים חיים הן, והלכה כבית הלל. וכי מאחר שאלו ואלו דברי אלוהים חיים - מפני מה זכו בית הלל לקבוע הלכה כמותן? מפני שנוחין ועלובין היו, ושונין דבריהן ודברי בית שמאי. ולא עוד, אלא שמקדימין דברי בית שמאי לדבריהן

**מסכת עירוב**

תלמוד בבלי מסכת עירובין דף י"ג ב

**במדבר ט"ז**

**א** וַיִּקַּח קֹרַח, בֶּן-יִצְהָר בֶּן-קְהָת בֶּן-לֵוִי; וְדָתָן וַאֲבִירָם בְּנֵי אֱלִיאָב, וְאוֹן בֶּן-פֶּלֶת--בְּנֵי רְאוּבֵן.  **ב** וַיָּקֻמוּ לִפְנֵי מֹשֶׁה, וַאֲנָשִׁים מִבְּנֵי-יִשְׂרָאֵל חֲמִשִּׁים וּמָאתָיִם, נְשִׂיאֵי עֵדָה קְרִאֵי מוֹעֵד, אַנְשֵׁי-שֵׁם.  **ג** וַיִּקָּהֲלוּ עַל-מֹשֶׁה וְעַל-אַהֲרֹן, וַיֹּאמְרוּ אֲלֵהֶם רַב-לָכֶם--כִּי כָל-הָעֵדָה כֻּלָּם קְדֹשִׁים, וּבְתוֹכָם יְהוָה; וּמַדּוּעַ תִּתְנַשְּׂאוּ, עַל-קְהַל יְהוָה.  **ד** וַיִּשְׁמַע מֹשֶׁה, וַיִּפֹּל עַל-פָּנָיו.

ב

אם לא נוכל לחיות זה לצד זה, אם לא יוכלו דתיים וחילוניים לכבד אלו את אלו, אם לא יוכלו אשכנזים וספרדים לחיות כאחים אלו לאלו, אם לא יוכלו שמאלנים וימניים להאמין אלו בכנותם של אלו – סופנו שנטביע עצמנו בים השנאה. כל עוד לא ידע כל אדם בארץ הזו, כי כל מחלוקת, ולו הקשה, הכואבת, והנוקבת ביותר, תידון, תלובן, ובסופו של דבר תוכרע, אפילו לדורות, רק כאן, באולם זה שבו אנו יושבים עתה, ורק ברוב קולות;…  
…הדרך איננה בסתימת פיות או בציד מכשפות, אלא בוויכוח ציבורי פתוח וחופשי - נוקב, כואב, אפילו בוטה – מתוך הכרה הדדית ובסיסית בשותפות הגורל הקושרת את כולנו זה לזה, לטוב ולרע. הדרך איננה בהתנכלות לחופש הביטוי או לחירות המחשבה; הדרך אף איננה בהצרת צעדיהם של בעלי דעות קיצוניות, מרגיזות או מעוררות שאט-נפש, כל עוד מכבדים אלו את כללי המשחק הדמוקרטי.

**(מדבר ח"כ ראובן ריבלין, מ"מ יו"ר הכנסת, בישיבה לזכרו של יצחק רבין 21.10.99)**

**מתוך דברי רבין, בועידת 25 שנות האיחוד, בנייני האומה ירושלים, 25.2.93**

גם אם אין רואים כולם עין בעין, גם אם יש חילוקי דעות ובלבד שהם אינם בבחינת "ייהרג ובל יעבור", גם אם יש הבדלים וניואנסים, טוב וחשוב להתווכח אבל גם לחרוק שיניים, לנשוך שפתיים ולהמשיך יחד, כדי להגיע למטרה המשותפת, כאשר טובתה של המדינה קודמת לכל חשבון אישי ומפלגתי.

**מִן הַמָקוֹם שֶׁבּוֹ אֲנוּ צוֹדְקִים**

**לֹא יִצְמֵחוּ לְעוֹלָם**

**פְּרָחִים בָּאַבִיב.**

**הַמָקוֹם שֶׁבּוֹ אֲנוּ צוֹדְקִים**

**הוּא רַמוּס וְקָשֶׁה**

**כְּמוֹ חֲצֵר.**

**אַבָל סְפֵקוֹת וְאֲהָבוֹת עוֹשִׂים**

**אֵת הַעוֹלָם לְתַחוּחַ**

**כְּמוֹ חַפָרְפֶרֶת, כְּמוֹ חַרִישׁ.**

**וּלְחִישָׁה תִּשָׁמַע בַּמָקוֹם**

**שֶׁבּוֹ הָיָה הַבָּיִת**

**אֲשֶׁר נֵּחֵרַב.**

**(יהודה עמיחי, 'המקום שבו אנו צודקים')**

במשטר דמוקרטי מותר, ולעתים אף רצוי, לחלוק על השקפת השלטון ועל קו מדיני שבו נקט. אך הכל צריכים לשנן, השכם והערב, שעם החפץ חיים אינו מחליף את הנהגתו בכדוריו של מתנקש, והדרך האחת לעשות זאת היא – בחירות חופשיות דמוקרטיות, או הצבעת אי-אמון בכנסת, וכל עוד לא נפלה החלטה ברוח זו, הממשלה שנבחרה היא היחידה הממונה על ענייני המדינה, והכל סרים למרותה.  
  
 **(מדברי השופטים בפסק הדין במשפטו של יגאל עמיר, 1996)**

**המחלוקת, מאת פ. דיקסון, "אויבנו הגרוע מכל"**

"כיצד זה קרה?"

"הייתה בינינו מחלוקת".

"באיזה עניין?"

"אידיאולוגיות, חירות, הגינות, זכויות אדם, ערכים, החיים עצמם".

"האם לא היה עדיף להגיע לפשרה כל שהיא?"

"בשום פנים ואופן לא!"

"מדוע?"

"אדם חייב להיות נאמן לאמונותיו, ומלבד זאת פשרות מותירות את כולם בלתי מרוצים".

"אז החלטתם להכריע בדרך של מלחמה?"

"כן".

"למרות שידעתם כי כך כולם יהרגו?"

"כן".

"ולא תהיה עוד מחלוקת?"

"בדיוק".

"חירות, הגינות, זכויות אדם, נאמנות לערכים – כל אלה יושגו?"

"בדיוק".

"אבל מה יהיה על החיים עצמם?"

"מוכרחים לוותר על משהו".